ס"ג פרשת כי תשא תשע"ב

בס"ד


"העשיר לא ירבה והדל לא ימעיט" – להורות על השגחת השי"ת בהנהגה הטבעית
זה יתנו כל העובר על הפקודים מחצית השקל בשקל הקודש עשרים גרה השקל מחצית השקל תרומה לה'. העשיר לא ירבה והדל לא ימעיט ממחצית השקל לתת את תרומת ה'. [ל, יג-טו] 
וברש"י: "זה יתנו. הראה לו כמין מטבע של אש ומשקלה מחצית השקל ואמר לו זה יתנו".
יש להבין מדוע לא הספיק הדיבור בלבד והוצרך הקדוש ברוך הוא להראות למשה מטבע של אש 'כזה יתנו'. וביותר ייפלא מה שהראה הקדוש ברוך הוא למשה 'מטבע של אש' דוקא, ולא מטבע פשוט כמו שבני ישראל נצטוו לתת.   
בירושלמי (שקלים א, ג) מפרש הכתוב "כל העובר על הפקודים" – 'כל דעבר בימא יתן' היינו, שהתורה תולה חיוב מחצית השקל במי שעבר את ים סוף. ולכאורה אינו מובן, שהרי לא נתמעט מאן דהוא מחיוב מחצית השקל שכן כולם עברו את הים ונכללים ב'מאן דעבר בימא', ואם כן למה הזכיר קריעת ים סוף ולא אמר בפשיטות שהכל חייבים במחצית השקל.
על ידי נס קריעת ים סוף – 'ויאמינו בה' ובמשה עבדו'
[bookmark: _GoBack]ויש לבאר הענין בהקדם יסודות האמונה המבוארים בספרים הקדושים, ונתחיל בדברות קדשו של הרה"ק הרבי ר' אלימלך מליזענסק זי"ע בליקוטי שושנה [ד"ה הפך ים]: "דהנה בני ישראל בעת קריעת ים סוף ראו נפלאותיו יתברך שמו, והנה יש צדיקים שהולכים תמיד בדביקותו ולבם תמיד ברוממות אל ובגדולתו יתברך אף שלא היה אז בשעת קריעת ים סוף, שגם ביבשה זוכים לראות נפלאותיו איך הם עד אין קץ וערך בכל דבר ודבר הנמצא בעולם, וזה מה שאמר הקרא 'ובני ישראל הלכו ביבשה בתוך הים' (שמות י"ד כ"ט), פי' היינו שגם ביבשה הלכו בזה הרוממות אל כמו שהיה בים.
וזה שאמר דוד המלך ע"ה 'הפך ים ליבשה' [תהילים סו, י] שהצדיק הניסים והנפלאות הנראין בים, היה גם רואה ביבשה, לאשר הולך תמיד ברוממות אל וגדולתו ית"ש, ואז נראים ביבשה כמו שהיה בעת קריעת ים סוף, שהיה בבחינה זו". עד כאן לשונו.
וביאור הדברים בהרחבה, הנה איתא במכילתא [מס' דשירה, ג]: ''זה אלי. ר' אליעזר אומר, מנין אתה אומר שראתה שפחה על הים מה שלא ראו ישעיה ויחזקאל... כשנגלה הקב"ה על הים פתחו כולם ואמרו: 'זה אלי ואנוהו''. ומבואר מזה, שבקריעת ים סוף הייתה התגלות אלוהות מופלאה ומיוחדת, ובני ישראל ראו במו עיניהם מחזה אלוהים באספקלריא מאירה וכל אחד הראה באצבעו 'זה אלי', ונעשו אז עם ישראל ניסים גדולים ועצומים  אשר על ידם הכירו וידעו כל יושבי תבל כי השי"ת מלך העולם ומנהיג הבריאה, והטבע בידו לשנותו כרצונו. ומזה התגלות כבוד ה' הגדולה זכו בני ישראל למעלת האמונה בה' כמו שהכתוב מעיד 'ויאמינו בה' ובמשה עבדו'. 
ברם, האמונה הזאת איננה במעלה הנכונה והראויה, כי היא בנויה על מה שראו בני ישראל בעיניהם 'זה אלי' ומיוסדת על הנסים המפורסמים ושינוי הטבע הגלויים שנעשו עמהם, והתכלית היא שאמונת המאמין תהיה שוה בשעה שהטבע עומד על מכונו כמו בזמן שמתגלה אפסיות הטבע, ושלא יהא שום ניכר שום חילוק בשלימות האמונה בין אם רואה בעיניים 'זה אלי' לאם חשכות הטבע מסתירה הראיה הישרה ומעלימה השגחת השי"ת. והרי בלעדי שתהא האמונה תמימה ופשוטה אין לה שום קיום בעולם השקר בה אנו חיים, שהרי השגחת ה' בעולמינו הינה בהסתר פנים והעולם נראה כמונהג ומתקיים בדרך הטבע ו'לאו בכל יום מתרחש ניסא', ולפעמים יש וההשגחה הינה בהסתרה שבתוך ההסתרה כאשר מתרגשים על האדם צרות קשות ומקרים רעים, ואילו אמונת האדם בנויה על ראיית העיניים, תתערער ותתבטל האמונה לגמרי ויפול האדם לרשת הכפירה חלילה, וברוב צער ויאוש  ידמה בנפשו כי 'עזב ה' ארץ' ח"ו. ומאידך, אם האמונה מושרשת ומוטבעת בליבו של אדם בלא שתצטרך בכלל לראיה והוכחה, לא יבהל ויתבלבל מכל הסתר והעלמה ואף בעת צרה ומצוקה לא תיפגם ותתרופף אמונתו בכהוא זה.
וכשיזכה האדם לעמוד איתן כצור החלמיש אף בעת צרה וקושי להחזיק באמונה תמימה, יקיים בזה את תכלית הבריאה, שכל מתכונת הבריאה מיוסדת ובנויה באופן אשר השגחת השי"ת הינה בהסתר וה'חושך יכסה ארץ', ומציאות העולם עומדת ומכחשת השגחת הבורא, למען יתחזק האדם וימליך את הבורא יתברך שמו היכן שאין ניכר מלכותו, ויגלה ויאיר את אור האמונה  בעומק חשכות הטבע ויתגדל ויתקדש שמיה רבא בכל העולמות.
אך, הנה כי כן, יקשה להבין מה טעם ותכלית הניסים המפורסמים, כיון שנתבאר שהאמונה הבאה בעקבותיהם איננה האמונה הרצויה, אלא הענין, כי הנסים המפורסמים הם יסוד ושורש לאמונה בהשגחה הנסתרת, שאחר שרואים את הטבע נכנע ומשתנה מפני השי"ת, מבינים בקל אשר הטבע נשלט תמיד תחת הנהגת השי"ת. ודברים אלו מבוארים  בדבריו היסודיים הידועים של הרמב"ן בפרשת בא: "ומן הנסים הגדולים המפורסמים אדם מודה בנסים הנסתרים שהם יסוד התורה כלה, שאין לאדם חלק בתורת משה רבינו עד שנאמין בכל דברינו ומקרינו שכלם נסים אין בהם טבע ומנהגו של עולם, בין ברבים בין ביחיד". וזהו מה שמפרש בליקוטי שושנה הפסוק 'ובני ישראל הלכו ביבשה בתוך הים' שאחר שבקריעת ים סוף ראו בני ישראל את השגחת ה' בגלוי, השיגו את האמונה הראויה להאמין בה' בכל מצב ואף בזמני הסתר פנים 'שגם ביבשה הלכו בזה הרוממות אל כמו שהיה בים' כלשון הליקוטי שושנה[footnoteRef:1].  [1:  ראה בישמח ישראל [חנוכה אות מ"ח] מה שכתב בדברי הרה'ק הרבי ר' אלימלך מליזענסק זי"ע: ...ומאמין בה' ובהשגחו ית"ש שהוא המהוה כל הויות ומסבב כל הסיבות ועשה ועושה ויעשה לכל המעשים בהשגחה פרטית ולמעלה מהטבע ומשכל אנושי ויודע האמת שהכל הוא מאת השי"ת ואפילו ציפרא קלילא מבלעדי שמיא לא מתציד, והמדה הזאת הוא הטבע של זרע ישראל עם סגולתו, וכמו שכתבתי בשם הרבי ר' אלימלך זצללה'ה עה"כ [שמות יד, כט] ובני ישראל הלכו ביבשה בתוך הים, היינו שהבנ"י אף כשהולכים ביבשה הוא אותו הנס אצלם כמו שהלכו בתוך הים, שבכל דור ודור עומדים עלינו לכלותינו, והבוב"ה ברוב גודלו וחסדו משגיח על כל ברי' בהשגחה פרטית במקומו ומצבו, וברא את האדם לפי טבע אותו המקום והזמן למען יוכלו לחיות על פני האדמה. 
] 

החידוש היותר גדול בהשגחת הבורא הוא שמטיב לברואיו בלי שינוי מסדר העולם
בחתם סופר (דרוש לשבת הגדול תק"ע) מבאר עוד, כי אחר שבא האדם לאמונה שלימה להאמין באמת אשר השגחתו יתברך בכל, וכי הוא עשה ועושה ויעשה לכל המעשים, אזי בהתבוננות נכונה ורחבה אפשר לבוא לאמונה עמוקה יותר דוקא מתוך הנהגת הטבע הפשוט, ברוב התפעלות והתרגשות מה'ניסיך שבכל יום עמנו' הבאים בסדר העולם הפשוט והרגיל. וזו לשונו הזהב: "אבל הנלע"ד כי אין בעל נס מכיר בניסו הנסתרים, שהם עקרי הניסים הנעשים לנו בכל דור ודור, מיום היותינו ע"פ האדמה שאנו מתנהגים עם ניסים נסתרים, כי אין פלא כלל בקריעת ים סוף ומכת מצרים ומי שאמר לשמן וידליק יאמר לחומץ וידליק, אבל להנהיג הכל על סדר מערכת השמים בלי שום שינוי יוצא מגדרו של עולם, ולסבב סיבות להטיב לנו כאשר אנו רואים בעינינו, ואלו פינו מלא שירה כים וכו' אין די באר להודות ולהלל להשי"ת על כל הטוב, והם יותר מניסי מצרים" עכ"ד. והיינו, אשר בהתבוננות נכונה רואה האדם טובות עצומות וניסים גדולים שנעשו עמו אשר אילולא אירעו לא היה לו קיום כלל, והחידוש היותר גדול הוא באופן אשר נעשו 'בלי שום שינוי יוצא מגדרו של עולם'. ובראיה נכונה זו יגיע האדם להרגיש בכל ליבו ונפשו כי 'אין די באר להודות להשי"ת על כל הטוב'.
מטבע של אש –  ללמד כי העשירות והעניות אינם תלוים בטבע
לאור דברים אלו נבוא לבאר פרשת מחצית השקל. כי הנה בא בזה ציווי מיוחד 'העשיר לא ירבה והדל לא ימעיט ממחצית השקל', וביאור הענין, שהנה  העשיר יכול לומר בגאוותו שאינו לפי כבודו לתת מטבע קטנה של מחצית השקל, ויבוא לתת תרומה גדולה למען ידעו כולם ויראו את כבוד עושרו ורוב נדבת ליבו, ומאידך יכול העני להתמרמר בקרבו על שבמצבו המר קשה לו להרים תרומת ה', ויתעצל מלתרום מחצית השקל. והתשובה להם, כי אין לעשיר להתגאות בעושרו, כי מאת ה' הוא העושר והכבוד וכלל לא מחכמתו הרבה ומעשיו החרוצים[footnoteRef:2], וכן אין לעני להתאונן על שפלות מעמדו כי אין הוא עני פחיתות ערכו, רק בגין שכן נגזר גורלו משמים. וזהו עומק הכונה בכך שהעני והעשיר עמדו שניהם כאחד להביא מטבע מחצית השקל, למען ילמדו מזה אשר העשיר והעני שוים הם מחמת עצמם, וה' הוא המוריש ומעשיר.  [2:  בפסוק [דברים ח, יח] וזכרת את ה' אלוקיך כי הוא הנותן לך כוח לעשות חיל. תרגם אונקלוס: הוא יהיב לך עיטא למיקני נכסין. פירוש, הוא הנותן לך העצה להצליח במקח וממכר.] 

ומאחר שהלימוד הזה נראה כסותר למציאות בעולם, כי בעיני בשר נחשב שהעשירות והעניות באים על ידי דרך הטבע, ומי שהוא פיקח וחרוץ לו ההון וההצלחה, ומי שאינו חריף ואין כוחו במתניו להרבות חיילים במסחר, הוא עני ודל, לכך הראה הקדוש ברוך הוא למשה 'מטבע של אש', לרמז כי כמו שמטבע העשוי מאש הוא מין דבר שלמעלה מהטבע אשר רק בשמים שייך כדבר הזה, כך גם כל המטבעות שבעולם אינן חפץ טבעי העובר מיד ליד במסחר ומשא ומתן כי אם חפץ אשר משמי מעל מסבבים מזה לזה להרבות לעשיר ולהמעיט לעני, ומשכך, מה לו לעשיר כי ירבה בגאוה, ולמה לעני לחשוב כי חשיבותו מועטת. 
'מאן דעבר בימא' – ללמוד מנס קריעת ים סוף כי השי"ת מושל בטבע להוריש ולהעשיר
והדרך להשיג ראיה נכונה והבנה ברורה זו, כבר נתבארה בדברי הרמב"ן 'ומן הנסים הגדולים המפורסמים אדם מודה בנסים הנסתרים'. ולימוד זה נרמז במאמר הירושלמי 'זה יתנו כל העובר על הפקודים – מאן דעבר בימא', שהוזכרה קריעת ים סוף בפרשת מחצית השקל, לומר שכאשר בא האדם להתחזק באמונה מול הסתרת הטבע, יש לו לזכור את הניסים המפורסמים שבהם התבטלה הטבע מכל וכל, והוכח לעיני כל יושבי תבל כי ה' הוא האלוהים והוא המושל בטבע, ומהם ילמד כי אף בעת שהטבע קיים אין זה כי אם הסתרה והעלמה להנהגת השי"ת. ויש להוסיף, כי אכן לאחר שיתעלם ויתעלה האדם מהסתרת הטבע להכיר בהשי"ת ולדעת כי המטבעות שלו והטבע נתון בידו להוריש ולהעשיר, יבוא להתפעלות מיוחדת ממה שהשי"ת 'מסבב סיבות להטיב לנו כאשר אנו רואים בעינינו', שכן כאשר מתבוננים באמת רואים את השגחת ה' בענין הממון באופן מופלא ביותר, ו'כאשר אנו רואים בעינינו' איך שאף לעני היותר מרוד 'הוא נותן לחם כי לעולם חסדו' והרי לא מצאנו אדם אשר גווע מרעב, וכן כשאדם נזקק מאוד לממון מזמנים לו ממרום כדי סיפוקו, ועוד דוגמאות כיוצא בהנה  הרבה מאוד.
נס פורים מוכיח השגחת ה' בטבע עצמו
הנה עומדים אנו זמן מה אחר חג הפורים העבר עלינו לטובה ברוב התרוממות הרוח והתעלות הנפש בשמחת היום ובקיום מצוות החג וקריאת המגילה, וקדושת החג השפיעה על כולנו בכלל ועל כל אחד מאתנו במדרגתו הוא בפרט, ואף עתה עדין רושם קדושת החג מורגשת בקרבנו. ומוטל עלינו העבודה להמשיך את קדושת החג לימים הבאים, שכן היא תכלית המועדים והימים הטובים שניתנו לישראל למען ישאבו מהם כוח וחיל בעבודת השי"ת, וחג הפורים מסוגלת לכך בפרט וכמו שנרמז בפסוק במגילה: 'וימי הפורים האלו לא יעברו מקרב היהודים' והיינו, שקדושת החג לא תעבור ותעזוב את היהודים[footnoteRef:3], ויש אף ללמוד את הענין מכך שחג הפורים נחגג כ'יום טוב' ביום חול פשוט, שמזה רואים שעצם קדושת החג בא באופן המשלשל ומוריד את הקדושה אל תוך החולין והחומריות, ובכך יש לנו לידע כי כשם שאין אנו מברכים 'המבדיל' במוצאי החג כך יש בידינו להמשיך קדושת החג לבלתי תתבדל מאתנו. [3:  ראה ב'תורת אמת' [פורים תרמז]: "וימי הפורים האלה לא יעברו מתוך היהודים", הנה לפי הלשון שמקודם שהיא צווי לקיים את אגרת הפורים, היה לו לכתוב 'והיהודים לא יעברו הפורים מאתם' כי איך יתכן לשון ציווי על ימים שהם לא יעברו, אמנם יש לומר שהוא לשון הבטחה על עצם קדושת הימים האלו, שלא יופסק הארתם מצד בחירת היהודים וכש"נ (אסתר ט, כח) "והימים האלו נזכרים ונעש
ים בכל דור ודור", והיינו שקדושת הימים האלו נתקיים הארתם מצד השם יתברך, גם אם מצד הבחירה יהיו דורות בשפל המצב, כמו שהיו אז מצד הזמן ומכל הצדדים בתכלית השפלות, ואז דייקא נתגלה שהארת הקדושה לא יופסק מאיתנו גם אם מצד הבחירה אפס תקוה ח"ו, הארת קדושת הימים האלו לא יעברו מאתנו, ויאירו לנו אור קדושתם לעולמי עד, אכי"ר". ] 

והדרך להמשיך הקדושה היא על ידי שלומדים מענין החג מהלך ואופן בעבודת השי"ת, ובכך מגיעים על ידי הניסים של הימים ההם לחיזוק בעבודת הבורא בזמן הזה. ואחד מהלימודים הנפלאים ממעשה מרדכי ואסתר הוא בענין האמונה בהשגחת השי"ת ובניסים הנסתרים בהנהגת הטבע. כי הנה נס הפורים היה מוסתר בדרך הטבע מתחילתו ועד סופו, שהנס הורכב מהרבה מקרים שאירעו במשך תקופת שנים אשר בשעת התרחשותם לא היה מי שהבין כי מאת ה' הייתה זאת להצמיח רווח והצלה ליהודים. וכגון תחילת הנס במאורע משונה אשר ושתי המלכה החציפה פניה למלך בלי סיבה והמלך בשכרותו התפתה ליועציו וציווה להרגה[footnoteRef:4], וכן בהמשך כאשר נהייתה אסתר למלכה היה נראה הדבר כצרה, וכן בעת התרחש מעשה בגתן ותרש נדחה מתן השכר למרדכי באופן מופלא, עד שלבסוף התגלה כל זה כמהלך מופלא של הנס גדול. ובעת בגילוי הנס התברר איך שכל הקורה והנעשה בעולם  מושגח ומונהג בהשגחה עליונה מדוקדקת, ועל ידי הנס היה לבני ישראל חיזוק עצום באמונה בהשגחת הבורא בהנהגת העולם הטבעית. [4:  בשיח שרפי קודש [פורים, כא] מביא מה ששח החידושי הרי"ם בדרך צחות: "בהיות מעשה ושתי בא אחד לביהמ"ד ושאלו אותו, מה נשמע חדשות בשוק, וסיפר להם המאורע בחצר המלך עם הפסק שיצא על ושתי, והשיב השומע בזה הלשון: 'האק מיר נישט אין קאפ אריין מיט דיינע שטותים' [אל תבלבל לי את הראש בדברי הבל שלך], אבל אחר כך כשנעשה הנס על ידי מרדכי ואסתר עם מפלות המן, אז נתברר מראש למפרע 'אז עס האט זיך אלעס גישלייפט' [שהחוליות התחברו למהלך אחד] והיה שייכות אחד מתחילה ועד סוף, והיה רפואה קודם למכה, וכן יהיה לעתיד במהרה בימינו. 
וב'יוסף לקח' [אסתר א, יט] כותב שמעיקרא היה החוק שהמלך צריך להתייעץ עם 'יודעי העיתים' בכל ענין שהוא רוצה לחוקק, אמנם, ממוכן שהוא המן הרשע הציע למלך 'אם על המלך טוב יצא דבר מלכות מלפניו' שלא יצטרך המלך להתיעץ טרם הוציאו פסק דין "כי כל המלכים אשר קדמוהו לא היה בידם כוח וממשלה לעשות דין נחוץ כי אם על פי יודעי העיתים וכו'"  ובזה נסללה הדרך לנס פורים, 'שאם לא היה ביד אחשורוש הכח ההוא, הנה כאשר אמר חרבונא 'גם הנה העץ' לא היה אפשר למלך לעשותלו דין נחוץ ולומר 'תלוהו עליו' מבלי היותו נמלך עם יודעי העיתים ואפשר קרוב שהיה המן ניצל' וכן 'מה שגזר אחשורוש על איבוד שוניאהם של ישראל שזה לא היה על פי יועץ, אם לא היה החוק החדש לא היה לו לאשורוש כח לעשותה'.  ] 

והנה ידועה הקושיא [ראה  יערות דבש ח"א דרוש ג'] מהי השם 'פורים', והרי חג הפורים נקרא  על שם  ה'פור' שהפיל המן, ומשכך היה השם צריך להיות 'פור' ומה היא תוספת אותיות ה'ים', ובערוגות הבושם כותב שבשם פורים נרמז קריעת ים סוף ש'ים' מרמז על קריעת הים, ו'פור' הוא  כלשון 'אתה פוררת בעזך ים' הכתוב על קריעת ים סוף. ומפרש לדרכו השייכות בין פורים לקריעת ים סוף.
נס מרדכי ואסתר היה בטבע עצמו לגלות השגחת השי"ת בהנהגה הטבעית
ועל פי מה שנתבאר יש לפרש הקשר והשייכות בין נס פורים לקריעת ים סוף באופן נפלא, כי הנה בנס פורים, בשעה שהתגלה הנס 'ונהפוך הוא אשר ישלטו היהודים המה בשונאיהם' נפקחו העיניים לגלות את מהלך הנס  הפלאי וכל המקרים והמאורעות שנראו כדרך הטבע, התבררו כהשתלשלות ניסית שלמעלה מהטבע. ובזה באו היהודים  להבין כי אף מה שנראה כטבע גמור מסתתר מאחוריו הנהגת ה' והאמת היא אשר הטבע עצמו הוא למעלה מהטבע. והנה בנס פורים מונח לימוד האמונה באופן מיוחד כי אם בנס קריעת ים סוף  בא הלימוד כדרך שנתבאר כי אחר שרואים ניסים מגולים באים לאמונה אף בניסים נסתרים, בנס פורים בא הלימוד באופן שאין צריך להקיש מהניסים המגולים לניסים הנסתרים לדעת את הנהגת הבורא, שנתגלה השגחת הבורא בניסים הנסתרים עצמם, שלאחר שכל המקרים  אירעו על פי דרך הטבע התגלה למפרע באופן ברור ובהיר אשר הכל היו ניסים ובאו כולם בחשבון הנס הגדול. והאמת היא, כי ב' אופני הלימוד נצרכים עבור לימוד האמונה, כי מחד הניסים המגולים מוכיחים את האמונה בקול רעש גדול ובאופן אדיר וחזק. ומאידך נס הפורים מוכיח האמונה באופן בלתי אמצעי, שבא בטבע עצמו והוכיח השגחת השי"ת[footnoteRef:5].  [5:  ראה בקדושת לוי [פורים קדושה ראשונה] "יש שני מיני ניסים. אחד, ניסים נגלים. ואחד, ניסים נסתרים. נסים נגלים, הוא קריעת ים סוף ויציאת מצרים אשר נגלה לעין כל נסים ונפלאות שנשתנה הטבעים. ויש נסים נסתרים , כמו בימי מרדכי ואסתר שלא היה שנוי הטבעים, רק הנס היה בתוך הטבעים. ואמר אדמו"ר הגאון בצ"ק מ"ו דוב בעריש זצ"ל, שלכן נקראת אסתר, שהיה הנס בהסתר בתוך הטבעים עד כאן אמר מורי ורבי זלה"ה. והנה הנס אשר הוא בשינוי הטבעים כמו י' מכות דיציאת מצרים הטבעים נתחלפו ונשתנו, והנס דבימי מרדכי ואסתר הטבעים לא נתחלפו ונשתנו והיו הטבעים בתקפם ובקיומם... לכן היה הנס גדול אשר מאהבתם קבלו את התורה הקדושה כיון שהנס היה בטבעים אשר בה מלכותו מכוסה לכן הוא נס גדול, כי דרך משל הוא למלך אשר בא ברוב חייליו ומנצח את המלחמה אין כל כך פלא כמו שהמלך בא לפעמים ביער יחידי בלא כלי מלחמתו וחיילותיו אינם עמו והוא מנצח בגבורתו לבדו וגם דומה למלך כשבאין לפלטרין שלו ורואין גדולתו והאיך משרתיו ועבדיו עושין רצונו ומפחדין ממנו ובושין מפניו ואין כל כך חידוש כמו שהמלך ביער יחידי ואיננו לבוש בלבושי מלכות וחייליו אינם עמו ומפחדים ומתביישין ממנו זה נפלא גדול, כן הדבר הזה כשהקדוש ברוך הוא משנה הטבעים ונראה מלכותו אשר הוא עושה משמי שמים וכל צבאם אינו כל כך פלא, כי מי שבראם יכול לשנותם, אבל אם עושה נסים בטבעים ומלכותו בהסתר ואף על פי כן עושה פלאים כמו בימי מרדכי ואסתר הוא פלא גדול. ולכן גדלה הנס כל כך בעיני ישראל עד שקבלו את התורה ונראה מפנימית הדבר שלכן קבלו את התורה מאהבה בימי מרדכי ואסתר... וזה שם מגילה, כלומר שנתגלה מעשיו מה שהיה עד כאן מכוסה שהנהגותיו ומלכותו היו עד כאן בתוך הטבעית מכוסה עכשיו מגולה. וזה שם מגילה שנתגלה מה שהיה מכוסה... ועתה נבאר בעזר אדון כל למה במגילה איננו מוזכר שום שם הויה ושום שם משמות הקדושים בפירוש רק בראשי תיבות ובסופי תיבות כמוזכר בדברי האר"י ז"ל, וכגון יבא המלך והמן היום, ראשי תיבות הויה. וכל זה איננו שוה לי, סופי תיבות הויה, וכן כולם. כי הנס היה בתוך הטבעים הנהגתו מכוסה ולכן אין שום שם במגילה, כי בטבע הנהגותיו מכוסה, רק על ידי הנס דמרדכי ואסתר רואין שיש עילת כל העילות המנהיג עולמו ומרים תפארת ישראל ומשפיל ומכרית קרני רשעים... ולכן כיון שעל ידי הנס ניכר שיש עילת כל העילות המנהג עולמו בחסד וברחמים ובמשפט לכן בראשי תיבות וסופי תיבות יש כמה שמות כמוזכר בדברי האר"י ז"ל. אפס כיון שאין רואין מלכותו לכן אין בו באתגליא. וראה גם בבני יששכר [כסלו ד, פג] המבאר באופן דומה מדוע לא נזכר שם הוי"ה ב"ה במגילה. ] 

ולכך נרמז נס קריעת ים סוף בשם חג ה'פורים', כי תכלית שניהם אחת היא, ללמוד מהם האמונה בהשגחת הבורא בהנהגה הטבעית, כי זה ענין המועד להמשיך קדושת היום ולשאוב חיזוק בעבודת האמונה למול הניסיונות והקשיים להאמין כי הוא יתברך עשה ועושה ויעשה לכל המעשים.
השי"ת יעזור שנזכה ש'ימי הפורים לא יעברו' מאתנו וקדושת החג תישאר בקרבנו, וכאז כן עתה נזכה שיתגלה במהרה בביאת המשיח כי כל הצרות והגלויות שעברו בני ישראל בשנות הגלות הינם השתלשלות של הישועה הגדולה בגאולה הקרובה במהרה בימינו אכי"ר.


